—Manam llapallaykichikmantachu ñoqaqa rimachkani,
reqsinim pikunam akllasqaytaqa.
Bibliapa:
“Mikuqmasillaypas contrallaypim pawatyarqa” nisqanmi cumplikun.
Manaraq imapas sucedekuchkaptinmi kunan nichkaykichik,
ña sucedekuruptinmi ichaqa creenkichik rimapayasuqnikichikqa pim kasqayta.
Cheqaptapunim nikichik,
ñoqapa kachasqayta pipas chaskiqqa ñoqatapunim chaskiwan,
ñoqa chaskiwaqniyñataqmi kachamuwaqniy Taytayta chaskin.
Judas traicionananmanta Jesuspa willakusqanmanta
Kaykunata nispanmi Jesus hukmanyarurqa hinaspam nirqa:
—Cheqaptapunim qamkunamanta huknikichik traicionawanqa —nispa.
Discipulonkunañataqmi qawanakurqa:
—Mayqanninchikmantaraq nichkan —nispa.
Huknin discipulonmi karqa Jesuspa llumpay kuyasqan,
paymi waqtanpi kachkarqa.
Paytam Simon Pedro señascharqa pimantas Jesus chayna nisqan tapunanpaq.
Jesuspa waqtanpi kaqñataqmi Jesus lawman aswanraq waqtapaykuspa tapurqa:
—Señorlláy ¿pitaq chay traicionasuqnikiqa?
—nispa.
Chaymi Jesusñataq nirqa:
—Chay runaqa tantata mikuyman challpuykuspa qosqaymi —nispa.
Tantata challpuykuspanmi qoykurqa Simon Iscariotepa churin Judasman.
Chayta mikuykuptillanmi Judasman Satanas yaykururqa.
Chaymi Jesus nirqa:
—Chay ruranaykita utqayman ruray —nispa.
Mesapi mikuqkunaqa manam mayqanninpas entienderqachu Judasman nisqantaqa.
Qollqeta Judas waqaychasqanraykum wakiqnin piensarqa Jesusqa:
“Rantipakaramuy fiestapaq imapas necesitasqanchikta” otaq:
“Qomuy imallatapas wakchakunaman” nispa nisqanta.
Chay tantata mikuruspa Judas lloqsiruptinqa tutañam karqa.
Judas lloqsiramuptinmi Jesus nirqa:
—Kunanmi hatunchasqa kani Diosmanta Hamuq Runaqa,
ñoqapitaqmi Diospas hatunchakun.
Diosmi hatunchakun ñoqapi,
hatunchawanqataqmi kikinpipas,
payqa chayllam hatunchawanqa.
Churillaykuna,
manam unayñachu kasaq qamkunawanqa chaymi maskawankichik.
Wakin judiokunaman nisqayta hinallam nikichik qamkunatapas.
Ñoqapa kasqaymanqa qamkunaqa manam chayayta atiwaqchikchu.
Mosoq kamachikuytam qoykichik,
kuyanakuychikyá.
Imaynam ñoqa kuyaykichik chaynayá qamkunapas kuyanakuychik.
Kuyanakuptikichikqa llapallan runakunam yachanqa discipuloykuna kasqaykichikta.
Jesusmi willakun Pedropa negananmanta
Simon Pedrom nirqa:
—Señorlláy ¿maytataq rinkiqa?
—nispa.
Jesusñataqmi nirqa:
—Ñoqapa risqaytaqa manam kunanqa qatiwankimanchu,
qatiwankiqa qepa tiempokunapiñam —nispa.
Chaymi Pedroñataq nirqa:
—Señorlláy ¿imanasqataq kunanqa mana qatikimanchu?
Vidaytapas qosaqmi qamraykuqa —nispa.
Jesusñataqmi nirqa:
—¿Vidaykitachu qonki ñoqapaq?
Cheqaptapunim niki,
manaraqpas gallo waqachkaptinmi kimsa kutikama negawanki.